Sarajevo, 08.03.2022. godine

**Strategije su odlične, a sada nam trebaju konkretne aktivnosti**

Događaj „Klimatske promjene u Bosni i Hercegovini u kontekstu globalnih inicijativa i politika“ održan je danas u zgradi Parlamenta Federacije Bosne i Hercegovine. Zastupnicima i delegatima, te predstavnicima ministarstava u Vladi Federacije Bosne i Hercegovine predstavljene su aktivnosti koje Federalno ministarstvo okoliša i turizma u saradnji sa Razvojnim programom Ujedinjenih nacija (UNDP) u Bosni i Hercegovini preduzima u kontekstu sve izraženije globalne klimatske krize.

UNDP je podržao i izradu Četvrtog izvještaja Bosne i Hercegovine o klimi i Trećeg dvogodišnjeg izvještaja o emisijama stakleničkih gasova u skladu sa Okvirnom konvencijom Ujedinjenih nacija o klimatskim promjenama kao i implementaciju niza konkretnih projekata u oblasti klimatskih promjena.

Predsjednik Odbora za prostorno uređenje, stambeno-komunalnu politiku, ekologiju i turizam Predstavničkog doma Parlamenta Federacije Bosne i Hercegovine, Adnan Efendić, podsjetio je u svom izlaganju da su klimatske promjene najveći izazov s kojim se čovječanstvo suočava, s obzirom da iste imaju značajan utjecaj na aspekte ekonomije, sektor poljoprivrede i upravljanje vodnim resursima, oblast šumarstva i energetike, te se reflektiraju i na održivi razvoj cijelog društva. Naglasio je značaj detaljne analize i planiranja mjera koje će doprinijeti rješavanju i ublažavanju klimatskih promjena.

Rezidentna predstavnica UNDP-a u BiH Steliana Nedera istakla je kako UNDP već dugo vremena pomaže u pripremi raznih strategija i politika kojima se država usklađuje sa međunarodnim ugovorima. Napomenula je da će prisutni imati priliku od eksperata čuti da je problem veliki, ali i da je cijena nedjelovanja još veća. Potcrtala je da se ne treba uvijek polaziti od novčanih sredstava, jer u Bosni i Hercegovini postoje brojni dobri primjeri uspješnih pilot projekata koji su pokazali efekte na nivou jedinica lokalne samouprave korištenjem postojećih javnih sredstava, te je pozvala prisutne da se o takvim primjerima informiraju i doznaju način kako se takve uspješne priče mogu replicirati.

Pomoćnik ministra u Federalnom ministarstvu okoliša i turizma, Mehmed Cero, uputio je apel zastupnicima i delegatima da se popune praznine koje postoje u sistemu, te je naveo primjer nepostojanja prostornog plana Federacije Bosne i Hercegovine. Nepostojanje tog dokumenta zbnači nepostojanje cjelovitog sistema planiranja., S druge strane, istakao je kako su emisije stakleničkih gasova u Bosni i Hercegovini 17% manje negi što je to slučaj u Evropskoj uniji, međutim pet puta su veće emisije CO2 u Bosni i Hercegovini po 1 EUR ostvarenog GDP-a. Pojasnio je da je to tzv. zamka siromaštva, tj. neefikasno korištenje energijskih resursa, a da će Bosna i Hercegovina morati na planski, strateški i zakonom utemeljen način koristiti svoje resurse.

Damir Džeba, delegat u Domu naroda Parlamenta Federacije Bosne i Hercegovine, rekao je kako su značajne stavke u ovoj oblasti svijest pojedinca i svijest sistema, kroz institucije koje trebaju kroz budžete preoznati konkretne projekte. Odgovor na klimatske promjene je kroz ublažavanje, prilagođavanje i prevenciju. Napomenuo je da je važno mjeriti uspješnost donesenih strategija, te ekonomiju obavezati u kontekstu dekarbonizacije. Naposljetku je rekao da ne vidi razlog zašto se ne bi krenulo u pravcu izdavanja zelenih certifikata koji se tiču emisije CO2 kroz proizvodnju, te da proizvodi nastali korištenjem zelenih energija trebaju biti subvencionirani i imati lakšu prohodnost na tržištu.

Zastupnik u Predstavničkom domu Parlamenta Federacije Bosne i Hercegovine, Irfan Čengić spomenuo je četiri su pravca u kojima Federacija BiH može dati veći doprinos očuvanja okoliša. Prvenstveno je iskazao potrebu donošenja novog zakona o obnovljivim izvorima energije koji će poboljšati postojeći nekvalitetni sistem. Zatim, rekao je da Vlada FBiH mora jasno reći da li će poštovati preuzete obaveze i strateške ciljeve koje je sama zacrtala u oblasti restruktuiranja energetskog sektora. Govoreći kao stanovnik Kantona Sarajevo, naglasio je važnost rada na daljoj gasifikaciji Federacije BiH, te je izgradnja južne interkonekcije strateški bitan projekat kako bi smanjili ovisnost od Rusije i njihovog gasa. U oblasti građenja važno je da FBiH konačno donese federalni prostorni plan koji će biti osnova za izradu lokalnih regulacionih planova.